
[bookmark: _GoBack]Fehér Szabolcs, Hellenbarth Virág, Kálmán Kinga, Nagy János, Szakmáry Zsófia és 
dr. Szentgáli-Tóth Boldizsár 2019 áprilisi pozsonyi tanulmányútjáról

2019. április 25. és 26. között a Central European Network of Young Legal, Political and Social Theorists elnevezésű nemzetközi szervezet éves konferenciájára utaztunk Pozsonyba. A szakmai fórum üléseire a Comenius Egyetemen került sor, a rendezvény átfogó témája a közép-európai jogrendszerek periférikus helyzete volt. A konferencián Szentgáli-Tóth Boldizsár az ELTE Alkotmányjogi Tanszékének tudományos segédmunkatársa előadást is tartott „A minősített törvények, mint az alapjogvédelem eszközei Közép- és Kelet-Európában” címmel. Az előadáshoz a szerző angol nyelvű írásos tanulmányt is készített, amely megjelenik majd a konferenciáról készülő kötetben.
A tanulmányútnak azonban emellett volt egy másik nagyon fontos célja is: egy viszonylag könnyen elérhető közeli helyszínen, fiataloknak szervezett angol nyelvű tudományos fórumon lehetőséget biztosítani az Alkotmányjogi Tanszék mellett működő tudományos diákkörök érdeklődő tagjainak első közvetlen tapasztalataik megszerzésére a nemzetközi tudományos életben. Ilyen kezdeményezés viszonylag ritka Egyetemünkön: a hallgatók első körben résztvevőként tájékozódhattak az akadémiai szférában zajló munkáról és szerezhettek értékes benyomásokat arról, érdekes lehet-e számukra hosszabb távon az, amit ez a közeg kínál. Egy ilyen tapasztalat birtokában az is könnyebben remélhető, hogy a hallgatók bátrabban jelentkeznek majd maguk is Erasmus ösztöndíjra, nyári egyetemekre, vagy előadóként nemzetközi hallgatói konferenciákra.
Az eseményre végül Szentgáli-Tóth Boldizsár mellett a fentebb megnevezett öt hallgató utazott el, akik megismerkedtek egy nemzetközi konferencia légkörével, szakmai, valamint kapcsolatteremtő oldalaival. Számos érdekes előadást hallgathattunk meg, amelyek történeti perspektívában és a jelenre fókuszálva egyaránt vizsgálták a közép-európai jogrendszerek sajátosságait és összetett kapcsolatrendszerüket más régiók, főként Nyugat-Európa jogfejlődésével. Különös hangsúlyt kapott az alkotmányos koncepciók és a jogintézmények áramlása az országok között. Az előadók annak elméleti kérdéseivel is foglalkoztak, hogy hogyan lehet lehatárolni egyes jogcsaládokat, illetve milyen jellemzők alapján sorolhatjuk egy adott régió jogrendszereit azonos kategóriákba.
A szakmai tartalmon felül a kísérő rendezvényeken, ebédszünetben, valamint a vacsorákon ismerkedésre is nyílt mód, amit a hallgatók is igyekeztek megragadni. A környező országokból érkezett, többségükben harmincas éveik elején járó kutatókkal egészen jól sikerült megtalálni a közös hangot mindenkinek, így közvetlen hangnemű, hasznos és tanulságos beszélgetések alakultak ki. Ezek során a hallgatók bepillantást nyerhettek a nemzetközi tudományos élet aktuális folyamataiba, valamint a magyar akadémiai szféra jelenlegi kihívásai is szóba kerültek.
Mindemellett a tanulmányút kiváló alkalmat kínált a résztvevőknek is egymás alaposabb megismerésére, csapatépítésre, továbbá egy kis városnézésre is. A külföldi szakmai utazás lehetőségével és az ehhez kapcsolódó pályázati rendszerrel is a többség most szembesült először.
A hazaérkezést követően a hallgatók elégedetten nyilatkoztak tapasztalataikról és élményeikről, valamint jelezték, máskor is szívesen csatlakoznának ilyen programokhoz. Néhányan azt is felvetették, hogy maguk is szerepelnének előadóként, akár ennek a szervezetnek későbbi éves konferenciáin, akár más nemzetközi tudományos fórumokon.
Összességében mind a konferencián történő részvétel, mind a networking, mind az együtt töltött két nap maradandó élményt jelentett, amely sokban hozzájárult valamennyi résztvevő szakmai fejlődéséhez, illetve angol szaknyelvi tudásának bővítéséhez. Mindezek alapján a jövőben is érdemes lehet más orientációs alkalmakhoz hasonlóan ilyen tanulmányutakat szervezni, mivel azok egyszerre szolgálják a hallgatók szakmai előmenetelét és nemzetközi perspektíváik bővítését, valamint kellemes élményekkel gazdagítják az érintetteket.

